
1. Blæsten går frisk over Øresunds vande,
rusker dem op til vågen flugt,
jager dem mellem bebyggede strande,
Fylder med toner hver en bugt
og folk med pagajer i hyggesnak,
på krydstogt fra Vedbæk i havkajak.
2. Dagen står højt over Øresunds vande,
Badebro, iskiosk og græsklædt vig!
Rungsted, og Nivaa og Taarbæk blandt andet
hilser hverandre med mågeskrig.
Og byboen nøgen på stranden glad
med blikket forynget af vinterbad.
3. Lyset slår blink over Øresunds vande,
tindrer og ler i et stridigt spil. 
Spotlights der kaster med flammende brande
velhaverdrømmenes hvide ild.
Men måne og stjerner giver Sundet magt,
en udlængsel fjernt over rummet strakt.
4. Længsel er saltet i Øresunds vande.
Her fik jeg fartens glød på kind,
her blev med kølige stænk mod min pande
viet til uro mit padlersind.
Ja, havvand, jeg elsker dit blå humør
i kuling fra Hven og til Helsingør.
Iben Nathan til standerstrygning 2024
